Pääkaupunkiseudun ulkopuolella sijaitsevat uudet asuinalueet eivät kiinnosta asunnonostajia. Sipoonrannassa on vielä kahdeksan asuntoa, jotka eivät ole käyneet kaupaksi. Kirkkonummen vuosi sitten valmistuneista taloista jopa kolmannes on vapaana.

Kiinteistönvälittäjät ovat huomanneet pientä kasvua Helsingin keskustan ja Etelä-Espoon asuntojen myyntiluvuissa. Samaa ei kuitenkaan voi sanoa asunnoista, jotka on rakennettu uusille asuinalueille pääkaupunkiseudun ulkopuolelle.

Esimerkiksi Helsingin ja Sipoon rajalla sijaitsevassa Sipoonrannassa on vielä kahdeksan asuntoa, jotka eivät ole käyneet kaupaksi. Sipoonrannan alue valmistui vuosina 2011–2012.

Sipoonranta Oy:n Johanna Harkimon mukaan heikko kiinnostus pääkaupunkiseudun laitamilla sijaitsevia asuinalueita kohtaan johtuu siitä, että lähistöllä on niin vähän palveluita.

– Meillä ei ole kauppoja lähellä. Kaikki palvelut ovat melko kaukana täältä. Tällä hetkellä meillä on täällä apteekki ja kahvila, jonka avasimme kuukausi sitten, Harkimo kertoo.

Jethro Rostedtin ohjelmasta potkua

Maankäyttösopimuksen mukaan Sipoonrannan asuinympäristön pitäisi olla valmis vuonna 2016. Asuntojen myynti on kuitenkin sujunut verkkaisesti, ja nyt aikaa on vuoteen 2021 asti.

Harkimon mukaan tilanne näyttää vähän valoisammalta, koska seuraavassa vaiheessa rakennetaan hieman edullisempia asuntoja. Ne ovat saaneet jo useita varauksia etukäteen.

Vuosina 2011–2012 valmistuneita myymättömiä asuntoja aletaan nyt mainostaa televisiossa.

– Kiinteistönvälittäjä Jethro Rostedt alkaa markkinoida asuntoja uudessa televisio-ohjelmassaan. Toivottavasti se antaa myynnille vähän vauhtia, Harkimo sanoo.

Kirkkonummella sama ongelma

Kirkkonummen Sarfvikissa on hieman uudempi asuinalue, jolla on sama ongelma kuin Sipoonrannalla. Noin vuosi sitten valmistuneista asunnoista jopa kolmannes odottaa edelleen ostajaansa.

Asuntosijoitusyhtiö Saton asiakkuus- ja viestintäjohtaja Monica Aro kertoo, että myynti oli hidasta erityisesti talvella ja keväällä.

– Odotimme tietysti, että asunnot olisivat käyneet kaupaksi nopeammin, mutta ne ovat tämän alueen ensimmäiset asunnot. Alussa on aina vaikeinta, Aro sanoo.

Sato rakentaa Sarfvikin asunnoista suurimman osan, ja se on yrittänyt houkutella ostajia erilaisilla kampanjoilla kevään ja kesän aikana.

Kaupungin keskusta houkuttelee

Kiinteistönvälitysketju Huomin kiinteistönvälittäjä Sebastian Rostedt kertoo, että asuntotarjonta on pääkaupunkiseudun laitamilla aivan liian suuri. Hänen mielestään syrjäisille alueille on rakennettu liikaa asuntoja. Myyntiajat ovat pitkiä, koska ostajilla on niin paljon vaihtoehtoja, joista valita.

– Olen huomannut, että monet nuoret perheet ovat muuttaneet viime vuosina kaupungin keskustaan. Ihmiset ovat valmiita asumaan pienemmissä asunnoissa, jotta työmatkasta tulisi lyhyempi. Silloin olisi enemmän vapaa-aikaa perheen kanssa, Rostedt kertoo.

Rostedt itse muutti takaisin Helsinkiin asuttuaan vain puolitoista vuotta Espoossa.

– Liikenne ei kehittynyt sillä tavalla kuin Espoon kaupunki oli luvannut. Kyllästyimme ja muutimme takaisin Helsinkiiin.

Svenska Ylen juttu.